Alueiden komitean lausunto aiheista:Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle eEurope 2002: EU:n laajuisten puitteiden luominen julkisen sektorin tiedon hyödyntämiselle, jaEhdotus Euroopan parlamentin ja neuvoston direktiiviksi julkisen sektorin asiakirjojen uudelleenkäytöstä ja kaupallisesta hyödyntämisestä



Virallinen lehti nro C 073 , 26/03/2003 s. 0038 - 0040



Alueiden komitean lausunto aiheista: - "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle 'eEurope 2002: EU:n laajuisten puitteiden luominen julkisen sektorin tiedon hyödyntämiselle'", ja - "Ehdotus Euroopan parlamentin ja neuvoston direktiiviksi julkisen sektorin asiakirjojen uudelleenkäytöstä ja kaupallisesta hyödyntämisestä" (2003/C 73/10) ALUEIDEN KOMITEA, joka ottaa huomioon komission tiedonannon neuvostolle, Euroopan parlamentille, talous- ja sosiaalikomitealle ja alueiden komitealle "eEurope 2002: EU:n laajuisten puitteiden luominen julkisen sektorin tiedon hyödyntämiseksi" (KOM(2001) 607 lopullinen) ja "Ehdotuksen Euroopan parlamentin ja neuvoston direktiiviksi julkisen sektorin asiakirjojen uudelleenkäytöstä ja kaupallisesta hyödyntämisestä" [KOM(2002) 207 lopullinen - 2002/1023 (COD)], ottaa huomioon neuvoston 24. heinäkuuta 2002 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto, ottaa huomioon työvaliokuntansa 12. maaliskuuta 2002 tekemän päätöksen antaa lausunnon valmistelu "kulttuuri ja koulutus" -valiokunnan tehtäväksi, ottaa huomioon vihreän kirjan julkisen sektorin tietojen käytöstä (KOM(98) 585 lopullinen), ottaa huomioon lausuntonsa (CdR 190/1999 fin)(1) aiheesta "Julkisen sektorin tieto: Euroopan avainresurssi - Vihreä kirja julkisen sektorin tiedon käytöstä tietoyhteiskunnassa" (KOM(98) 585 lopullinen), ottaa huomioon toimintasuunnitelman "eEurope 2002 - Tietoyhteiskunta kaikille" (KOM(2000) 330 lopullinen), ottaa huomioon komission tiedonannon neuvostolle, Euroopan parlamentille, talous- ja sosiaalikomitealle ja alueiden komitealle "Kolmannen sukupolven matkaviestinnän käyttöönotto Euroopan unionissa: Nykytilanne ja tulevat toimet" (KOM(2001) 141 lopullinen), ottaa huomioon 22. joulukuuta 2000 tehdyn neuvoston päätöksen N:o 2001/48/EY(2) yhteisön monivuotisen ohjelman hyväksymisestä maailmanlaajuisten verkkojen eurooppalaisen digitaalisen sisällön kehittämisen ja käytön sekä tietoyhteiskunnan kielellisen monimuotoisuuden edistämiseksi, ottaa huomioon Euroopan parlamentin ja neuvoston direktiivin 2001/29/EY tekijänoikeuden ja lähioikeuksien tiettyjen piirteiden yhdenmukaistamisesta tietoyhteiskunnassa, ottaa huomioon Euroopan parlamentin ja neuvoston direktiivin 96/9/EY tietokantojen oikeudellisesta suojasta, ottaa huomioon Euroopan komission Pira Internationalilla lokakuussa 2002 teettämän tutkimuksen julkisen sektorin tiedon kaupallisesta hyödyntämisestä, ottaa huomioon "kulttuuri ja koulutus" -valiokuntansa 30. syyskuuta 2002 hyväksymän lausuntoluonnoksen (CdR 134/2002 rev.), jonka esittelijä oli Adela María Barrero Flórez, Asturiasin ruhtinaskunnan aluehallituksen alainen Eurooppa-asiain pääjohtaja (E, PSE), hyväksyi 20. ja 21. marraskuuta 2002 pitämässään 47. täysistunnossa (21 päivän kokouksessa) seuraavan lausunnon. 1. Alueiden komitean näkemykset Alueiden komitea korostaa seuraavaa: 1.1. Tieto- ja osaamisyhteiskunnan kehittäminen vaikuttaa erittäin myönteisesti kansalaisten elämänlaatuun, yritysten kilpailukykyyn, työpaikkojen syntymiseen ja julkisten palveluiden laatuun. 1.2. Tiedon hyödyntäminen ja uudelleenkäyttö on ensiarvoisen tärkeää kehitettäessä niin kutsuttua tieto- ja osaamisyhteiskuntaa. 1.3. Julkisen sektorin tuottamalla, keräämällä ja hyödyntämällä arvokkaalla tiedolla on runsaasti taloudellista potentiaalia, ja se siis luo työpaikkoja, koska se on olennainen perusta monille sisältöalan digitaalisille tietotuotteille ja merkittävä raaka-aine uusille, lisäarvoa tuottaville sekä julkisen että yksityisen sektorin palveluille, jotka käyttävät monia viestintäkanavia, muun muassa langatonta Internetiä. 1.4. Paikallis- ja alueviranomaiset ovat pääasiallisia julkisen sektorin tiedon tuottajia, kerääjiä, haltijoita ja jakelijoita, joten niiden kannalta on hyvin tärkeää, että tietoa kerätään ja hyödynnetään asianmukaisesti ja kattavasti. 1.5. Euroopassa ei julkisen sektorin tietoa voida nykyisin kaikilta osin hyödyntää pääasiassa siksi, että eri puolilla Euroopan unionia voimassa olevat säännöt ja käytänteet eivät ole selkeitä eivätkä johdonmukaisia ja julkisen sektorin tiedoissa on puutteita. 1.6. Euroopan unionin julkiselta sektorilta peräisin olevan tiedon käyttö- ja hyödyntämisehdoista ollaan yleensä epävarmoja, minkä vuoksi sisältöalan yritykset eivät useinkaan voi hyödyntää tietoa rajojen yli. 1.7. Yleisesti saatavilla olevan tiedon levittäminen ja uudelleenkäyttö on paikallis- ja alueviranomaisten kannalta tärkeää, jotta ne pystyvät hoitamaan entistä paremmin julkisen palvelun tehtävänsä kansalaisia, organisaatioita ja yrityksiä lähimpinä olevina poliittisina vastuunkantajina. 1.8. Jäsenvaltioiden ja niiden alueyhteisöjen kulttuuri- ja hallintoperinteet poikkeavat toisistaan kerättäessä ja järjestettäessä julkisen sektorin tietoa. Julkisen sektorin tiedon saatavuus kuuluu joka tapauksessa jäsenvaltioiden, alueiden ja kuntien toimivaltaan. 1.9. Sekä itse julkisen sektorin että kansalaisten, yritysten ja organisaatioiden kyky käyttää ja hyödyntää julkisen sektorin tietoa nykyistä tehokkaammin ja kattavammin vaikuttaa voimakkaasti nyky-yhteiskunnan taloudelliseen ja sosiaaliseen kehitykseen. 1.10. On tärkeää, että on olemassa julkisen sektorin tiedon uudelleenkäyttöä ja hyödyntämistä koskevat yhteiset säännöt ja käytänteet, joilla taataan, että kaikilla Euroopan tietomarkkinoiden toimijoilla on samat perusehdot, että tiedon uudelleenkäyttöä koskevat ehdot ovat nykyistä selkeämpiä ja että sisämarkkinoiden vääristymät saadaan poistettua. 1.11. Lausuntoluonnoksen aiheena olevat asiakirjat ovat osa poliittista toimenpidepakettia, jonka puitteissa laaditaan jäsenvaltioiden julkisen sektorin tiedon kaupallista ja ei-kaupallista hyödyntämistä sääntelevät vähimmäisnormit. 2. Alueiden komitean suositukset 2.1. Alueiden komitea yhtyy tiedonannossa esitettyyn kantaan, jonka mukaan julkisen sektorin tiedon saatavuutta ja käyttöä kehittämällä kyseisestä tiedosta voitaisiin tehdä tärkeä voimavara kansalaisille, yrityksille ja hallintoelimille. Ne hyötyisivät suunnattomasti mahdollisuudesta käyttää julkisen sektorin tietoa Internetin välityksellä. 2.2. Alueiden komitea on yhtä mieltä komission kanssa siitä, että julkisen sektorin tiedolla on myös huomattavaa taloudellista potentiaalia, koska se on olennainen perusta monille digitaalisille tietotuotteille ja siitä voi tulla tärkeä raaka-aine uusille palveluille ja erityisesti langattomalle Internetille. 2.3. Alueiden komitea yhtyy direktiiviehdotuksessa esitettyyn toteamukseen, jonka mukaan julkisen sektorin tiedon uudelleenkäyttöä koskevien jäsenvaltiokohtaisten sääntöjen ja käytänteiden pieninkin yhdenmukaistaminen parantaa tiedon hyödyntämisedellytyksiä. Tämä puolestaan piristää huomattavasti taloudellista toimintaa, luo työpaikkoja ja parantaa kansalaisten mahdollisuuksia hyödyntää kyseistä tietoa, kun heillä on käytettävissään useita lisäarvoa omaavia tietotuotteita, joita julkinen sektori ei itse pysty tarjoamaan. 2.4. Alueiden komitea suhtautuu myönteisesti siihen, että direktiivi on osa markkinatoimijoiden oikeusvarmuuden ja avoimuuden kannalta välttämätöntä yhdenmukaistamista, mikä vähentää alan teollisuuden tiellä olevia suurimpia esteitä tai poistaa ne. Jäsenvaltioille jää samalla riittävästi liikkumavaraa panna direktiivi täytäntöön. Yleisperiaatteena on, että julkisen sektorin elimet voivat itse päättää yleisluonteisen tiedon uudelleenkäytöstä. 2.5. Alueiden komitean mielestä ehdotetun direktiivin otsikko on epäonnistunut, koska - kuten tiedonannon otsikosta aivan oikein käy ilmi - sääntelyn kohteena on julkisen sektorin tiedon eikä asiakirjojen hyödyntäminen, joka eräissä jäsenvaltioissa on määritelty lainsäädännöllä. 2.6. Alueiden komitea katsoo, että direktiivin soveltamisalassa ja sen ulkopuolelle mahdollisesti jäävissä tapauksissa olisi mainittava julkisen sektorin elinten hallussa oleviin asiakirjoihin sisältyvän tiedon lisäksi myös kyseisten elinten tuottamiin asiakirjoihin sisältyvä tieto. 2.7. Alueiden komitea katsoo myös, että ehdotetun direktiivin kohteen ja soveltamisalan mukaisesti "uudelleenkäytön" määritelmään tulisi sisältyä julkisen sektorin tiedon "hyödyntäminen" eikä pelkästään "käyttö". 2.8. Alueiden komitea suhtautuu myönteisesti siihen, että direktiivin soveltamisalalla kunnioitetaan jäsenvaltioiden sääntöjä yleisesti saatavilla olevien asiakirjojen määrittelystä ja että joka tapauksessa taataan kolmansien osapuolten yksityisyyden suoja ja tekijänoikeudet. 2.9. Alueiden komitea katsoo, että asiakirjan määrittelyä tulisi tarkentaa niin, että yksittäisen asiakirjan ja asiakirjojen massaluovutuksen erot mm. tietosuojan suhteen otettaisiin huomioon. 2.10. Alueiden komitea katsoo, että ehdotetun direktiivin soveltamisalan ulkopuolelle jätettyjen julkisen sektorin tiedon lajien lisäksi direktiiviä ei tulisi soveltaa julkishallinnon poliittisten elinten tuottamiin tai niiden hallussa oleviin asiakirjoihin; nämä määräykset tulisi antaa kunkin valtion lainsäädännön mukaisesti. 2.11. Alueiden komitea kannattaa julkisen sektorin yleisesti saatavilla olevan tiedon uudelleenkäyttöä sekä kaupallisiin että ei-kaupallisiin tarkoituksiin. Komitea suhtautuu myönteisesti siihen, että ehdotetussa direktiivissä pyritään minimoimaan ylimääräinen hallintotaakka, jonka kyseisen tiedon pitäminen saatavilla mahdollisesti aiheuttaa julkisille elimille. 2.12. Alueiden komitea katsoo, että direktiiviin tulee sisältyä säännöksiä, joissa kaupallisille yrityksille asetetaan julkisen sektorin tiedon käyttöä koskevia vaatimuksia. Kyseeseen tulevat mm. yrityksille asetettavat vaatimukset julkisen sektorin tietojen laadun ja ajankohtaisuuden säilyttämisestä sekä siitä, että tietoja käytetään asiallisesti ja siten, että väärinymmärrykset eivät ole mahdollisia. On varmistuttava siitä, että tiedot säilyttävät aitoutensa ja että niiden yhteydessä ilmoitetaan oikeat lähdetiedot. 2.13. Alueiden komitea katsoo, että tiedonannossa ehdotetussa kokeilutoiminnassa ja vuoropuhelussa olisi asetettava etusijaan sellaisten julkisen sektorin aloitteesta ja toimesta toteutettujen kokeilujen tukeminen ja edistäminen, joissa pyritään standardoimaan asiakirjojen sähköinen muoto ja normittamaan metatietorakenteet. Nämä ovat sähköisesti saatavissa olevan tiedon kannalta kauaskantoisia käytännön kysymyksiä, ja niiden avulla saatetaan välttyä toimittamasta tietoa kaikissa olemassa olevissa muodoissa. 2.14. Alueiden komitea on tyytyväinen ehdotetussa direktiivissä mainittuun hinnoitteluperiaatteeseen, koska sen avulla kukin julkisen sektorin elin voi halutessaan tai tarvittaessa kattaa tiedon tuottamis-, jäljentämis- ja levittämiskustannukset perimällä maksun sen uudelleenkäytöstä. Koska kyseessä on kuitenkin yleisesti saatavilla oleva julkisen sektorin elinten tieto, komitean mielestä on sopimatonta, että hinnoitteluperiaatteen ansiosta voi syntyä voittoa. Alueiden komitea on lisäksi huolestunut sellaisille tuotteille markkinoilla muodostuvista hinnoista, jotka yksityissektori on saanut hyödyntämällä julkisen sektorin tietoa, koska hinnat saattavat vähentää merkittävästi tiedon yleistä käyttöä. 2.15. Alueiden komitea yhtyy ehdotetussa direktiivissä asetettuun tavoitteeseen torjua yleisesti sellaista käyttäytymistä, joka saattaa merkitä määräävän aseman hyväksikäyttöä. Samalla komitea suhtautuu erittäin myönteisesti siihen, että poikkeustapauksissa sallitaan julkisen sektorin elinten tiedon hyödyntämistä koskevat yksinoikeudella tehdyt sopimukset, kun ne ovat tarpeen yleisedun mukaisten palveluiden tarjonnan takaamiseksi. 2.16. Alueiden komitea on huolestunut siitä, ettei ehdotetussa direktiivissä ole huomioitu siirtymämääräyksiä tai -aikoja. Tämä saattaa vaikuttaa julkisen sektorin elinten ja yksityisyritysten tekemiin tiedon uudelleenkäyttöä tai hyödyntämistä koskeviin sopimuksiin, joita sovelletaan ehdotetun direktiivin tullessa voimaan. 2.17. Alueiden komitea ehdottaa, että määriteltäisiin objektiiviset indikaattorit, joiden avulla direktiivin kokonaisvaikutuksia voidaan tarkastella asianmukaisesti direktiivin voimaantulon jälkeen tehtävien tarkistusten yhteydessä. 2.18. Alueiden komitea suhtautuu myönteisesti julkisen sektorin digitaalisen tiedon kehittämistä edistävän työryhmän perustamiseen. Se toimii koordinointielimenä ja yhteistyöjärjestelmänä ja kiinnittää huomiota siihen, että avointa koordinaatiomenetelmää toteutettaessa huomioidaan hajautetun hallinnon tahot. Komitea kehottaa kutsumaan paikallis- ja alueviranomaiset mukaan työryhmän työskentelyyn. Bryssel 21. marraskuuta 2002. Alueiden komitean puheenjohtaja Albert Bore (1) EYVL C 57, 29.2.2000, s. 11. (2) EYVL L 14, 18.1.2001.